V. Veteška, podpredseda NR SR: (2004-06-23):
Musím to tak napraviť, tú chybu, ktorú som urobil, nemám možnosti inej. Hlási sa pán poslanec Heriban a pán poslanec Maxon. Musel som otvoriť túto rozpravu ešte raz. Nech sa páči. Končím možnosť ďalších ústnych prihlášok do rozpravy a ospravedlňujem sa vám ešte raz, kolegyne, kolegovia. Pán Heriban má slovo. J. Heriban, poslanec: Ďakujem, pán podpredseda, za možnosť vystúpiť v rozprave. Vážený pán podpredseda, vážený pán predseda parlamentu, vážené kolegyne a vážení kolegovia, myslím si, že tu sa rieši základná otázka, a to je vzťah parlamentu a vlády. Neriešime tento vzťah na najbližších päť mesiacov, alebo na desať mesiacov, alebo jeden rok, ale riešime ho na obdobie, keď napríklad už my možno nebudeme sedieť v parlamente, keď bude celkom iná koalícia, celkom iná opozícia, keď bude celkom iná situácia možno vo vláde a aj tu v parlamente. To znamená, nemyslím si, že tento zákon, tento návrh ústavného zákona rieši niečo nepodstatné, nedôležité, myslím si, že je to veľmi dôležitý moment, pretože v tomto zákone riešime zásadný vzťah medzi parlamentom a vládou. Myslím si - aj podľa reakcií mojich kolegov, že si to uvedomujeme, a väčšina si uvedomuje -, že parlament by mal v takýchto situáciách dať zásadné rozhodnutie a predpokladám, že väčšina si uvedomuje, že parlament nebude dávať takéto zásadné rozhodnutie ku každému legislatívnemu návrhu, ktorý príde zo Štrasburgu a z Bruselu, ale že bude dávať toto zásadné stanovisko v najdôležitejších situáciách a rozhodnutiach, ktoré sa budú týkať celého Slovenska. Určite sa objavia legislatívne návrhy, ktoré sa budú týkať nás všetkých, všetkých občanov Slovenska a potom som presvedčený, že parlament musí dať svoje stanovisko v takýchto otázkach. Návrh, ktorý je predložený, dáva ministrom voľnú ruku. Ja som prekvapený, prečo kolegovia z SDKÚ tak emotívne reagujú na tento návrh, pretože v tom návrhu nie je napísané, že minister, ktorý sa odchýli, bude odvolaný. Nie sú tam žiadne sankcie, myslím si však, že je veľmi dôležité, aby minister vedel, čo si parlament myslí o dôležitých otázkach, a aký má parlament názor na dôležité otázky, ktoré sa týkajú Slovenska. Z tohto hľadiska jednoznačne podporujem návrh takto riešeného vzťahu. V ústavnom zákone, ktorý sme neprijali pred niekoľkými mesiacmi, bola aj zmienka a bola riešená situácia, ktorú presne pomenúva pán Maxon. Výbor mohol vo svojej kompetencii rozhodnúť, aby o tom nerozhodovali členovia výboru, ale aby o tom rozhodla Národná rada. To znamená, v niektorých prípadoch, keď výbor bude mať pocit, že nemá dostatočnú kompetenciu, že nedostatočne zastupuje plénum Národnej rady, alebo niektorá časť toho výboru bude mať tento pocit, tak úplne jednoduchým spôsobom odhlasuje, aby ten problém riešila Národná rada. Ja si myslím - a pán poslanec Maxon je taký odborník, že ovláda absolútne techniku a jedným pozmeňujúcim návrhom, to, čo mu tam chýba, samozrejme, mohol dať dnu a bez akýchkoľvek problémov. Všetci, ktorí súhlasia s tým návrhom, by jeho návrh podporili. Takže na záver by som len chcel povedať, že plne podporujem takýto vzťah medzi parlamentom a vládou, je to jednoznačné a v našej legislatívnej praxi si ani neviem predstaviť, prečo by sme takýto návrh nemali prijať, a za seba môžem povedať, že určite tento návrh podporím. Ďakujem.